Sadhguru

**Jaggi Vasudev** (teluguksi జగ్గీ వాసుదేవ్), tunnetaan paremmin nimellä **Sadhguru**, (s. 3. syyskuuta 1957) on intialainen joogaopettaja, kirjailija ja hindulainen mystikko. Hänet tunnetaan etenkin Isha-säätiön perustajana ja hengellisenä johtajana.

## Tausta ja yksityiselämä
Vasudev syntyi Mysoren kaupungissa, joka kuului samannimiseen osavaltioon Intian dominiossa vuonna 1957. Perheen äiti oli kotirouva ja isä silmätautilääkäri, joka oli Intian rautatieyhtiön palveluksessa. Tästä johtuen perhe muutti ympäri maata useaan otteeseen. Perheeseen kuului lisäksi myös yksi veli ja kaksi siskoa.

Kotikielensä telugun lisäksi Vasudev puhuu myös tamilia, kannadaa ja englantia.

Vasudev on opiskellut englannin kieltä ja kirjallisuutta, josta hänellä on kandidaatin tutkinto, Mysoren yliopistossa. Vuonna 1984 hän meni naimisiin pankkiirina toimineen Vijaya Kumarin kanssa. Parille syntyi yksi tytär vuonna 1990. Kumari kuoli vuonna 1997. Vaimonsa kuoleman jälkeen Sadhgurua on syytetty tämän murhasta, mutta virallisia syytteitä ei ole voitu nostaa todistusaineiston puutteessa.

## Ura
Vasudev alkoi syventyä uskoonsa jo nuorena. Hengelliseen ahdistukseensa hän sai helpotusta matkustamalla ensin pyörällä ja myöhemmin moottoripyörällä pitkin Intiaa. Tuona aikana hän sai ruokansa kerjäämällä ja nukkui yönsä tuntemattomien ihmisten luona. Vasudev kuvailee tätä aikaa rikastuttavaksi kokemukseksi. Ollessaan 25-vuotias Vasudev istui Chamundivuoren huipulla ja kertoi kokeneensa hengellisen heräämisen, valaistumisen.

Vasudev piti vuonna 1983 Mysoressa ensimmäisen joogatuntinsa, johon osallistui alle 20 ihmistä. Hän alkoi kiertää ympäri Etelä-Intiaa ja sai elantonsa kotinsa siipikarjatilalta. Kaikki oppilailtaan saamansa maksut hän lahjoitti hyväntekeväisyyteen. Vuonna 1992 Vasudev pani alulle Isha-säätiön, joka on laajentunut joogaa opettavasta instituutiosta myös metsittämiseen, maaseudun elävöittämiseen ja hyväntekeväisyyteen. Nykyään säätiöllä on 300 keskusta ympäri maailmaa ja sen parissa työskentelee seitsemän miljoonaa vapaaehtoista.

Vuonna 2017 Intian pääministeri Narendra Modi vihki Vasudevin ideoiman Adiyogi Shiva -patsaan Isha-säätiön päämajassa Tamil Nadun osavaltiossa. Kyseessä on maailman korkein (34,24 m) rintakuva ja se oli osa Intian matkailuministeriön Ihmeellinen Intia -kampanjaa.

Sadhguru on kirjoittanut lukuisia kirjoja, joista useita on nimitetty bestsellereiksi. Tunnettuja hänen kirjoittamiaan kirjoja ovat: 

* *A Taste of Well Being* (2017) 
* *Inner Engineering: A Yogi’s Guide to Joy* (2016)
* *Death - An Inside Story* (2020)
* *Mystic's Musings* (2004)

## Kunnianosoituksia

*  Padma Vibhushan (Intia, 2017)

Vuonna 2019 hänet listattiin Intian 40. vaikutusvaltaisimmaksi henkilöksi.

## Galleria

Tiedosto:Sadhguru Jaggi Vasudev (02).jpg|Vasudev nuorena
Tiedosto:Sadhguru Jaggi Vasudev with wife Vijayakumari (08).jpg|Vasudev perheineen
Tiedosto:Jaggi Vasudev - World Economic Forum Annual Meeting Davos 2007.jpg|Sadhguru Davosissa vuonna 2007.
Tiedosto:The President, Shri Pranab Mukherjee presenting the Padma Vibhushan Award to Sadhguru Jagadish Vasudev, at the Civil Investiture Ceremony, at Rashtrapati Bhavan, in New Delhi on April 13, 2017.jpg|Sadhguru vastaanottaa Padma Vibhushan -mitalin presidentti Pranab Mukherjeelta 13. huhtikuuta 2017.
Tiedosto:Jaggi Vasudev in Moscow.jpg|Sadhguru puhumassa Moskovassa vuonna 2017.
Tiedosto:Sadhguru Jaggi Vasudev calling on the Prime Minister, Shri Narendra Modi, in New Delhi on October 03, 2017 (2).jpg|Sadhguru keskustelemassa pääministeri Narendra Modin kanssa.


## Lähteet

## Aiheesta muualla

* Sadhgurun YouTube-kanava